b'\n_START_ARTICLE_\nStahlhelm\n_START_PARAGRAPH_\nStahlhelm (dobesedno jeklena \xc4\x8delada) je bila znamenita nem\xc5\xa1ka voja\xc5\xa1ka \xc4\x8delada iz prve svetovne vojne, druge svetovne vojne in tudi hladne vojne. \xc4\x8celado je leta 1915 na hanovrskem tehni\xc4\x8dnem in\xc5\xa1titutu zasnoval dr. Friderich Schwerd kot odgovor na nova oro\xc5\xbeja, ki so med vojaki v strelskih jarkih povzro\xc4\x8dala veliko smrtnih in te\xc5\xbekih po\xc5\xa1kodb glave. Zasnovana je bila na podlagi oblike nem\xc5\xa1kih \xc4\x8delad iz srednjega veka._NEWLINE_V primerjavi s francosko \xc4\x8delado adrian in angle\xc5\xa1ko brodie, ki sta bili izdelani iz navadnega jekla je bila Stahlhelm izdelana iz jekla ki je imelo primesi silicija in niklja, kar je jeklu dajalo ve\xc4\x8djo trdnost in odpornost na sovra\xc5\xbenikove \xc5\xa1rapnele in ostale nevarne predmete, ki so leteli po zraku. Prvi\xc4\x8d je pri\xc5\xa1la v \xc5\xa1iroko uporabo februarja 1916, ko se je na zahodni fronti \xc5\xbee na veliko odvijala bitka za Verdun. \xc4\x8ceprav je bila to takrat najbolj\xc5\xa1a \xc4\x8delada na boji\xc5\xa1\xc4\x8du je imela nekaj slabosti. Njena najve\xc4\x8dja slabost je bila ta, da je vojakom omejevala sluh, nekaj te\xc5\xbeav pa je bilo tudi z zra\xc4\x8dniki na vrhu \xc4\x8delade. Na kra\xc5\xa1kem delu So\xc5\xa1ke fronte ta \xc4\x8delada avstro-ogrskih vojakov ni varovala le pred neposrednim artilerijskim ognjem, temve\xc4\x8d tudi proti lete\xc4\x8demu kamenju, ki so ga v vse strani metale razne eksplozije. Sprva so \xc4\x8delado barvali v sivih barvah nem\xc5\xa1ke vojske, \xc5\xa1ele leta 1918 pa so uvedli kamufla\xc5\xbeni vzorec v razli\xc4\x8dnih odtenkih rjave barve, katere je lo\xc4\x8devala \xc4\x8drna \xc4\x8drta._NEWLINE_Po vojni je \xc4\x8delada do\xc5\xbeivela \xc5\xa1tevilne konstrukcijske izbolj\xc5\xa1ave in spremembe, tako da je iz osnovnega modela M1916 in M1917 nastala cela kopica novih modelov, ki so jih poleg nem\xc5\xa1ke vojske uporabljale tudi druge vojske po vsem svetu. Po drugi svetovni vojni je Zahodna Nem\xc4\x8dija opustila ta tip \xc4\x8delade, saj je predstavljal znak nem\xc5\xa1kega militarizma in agresije. Do leta 1972 so \xc4\x8delade uporabljale samo \xc5\xa1e enote obmejne stra\xc5\xbee in policija, medtem ko jih nem\xc5\xa1ki gasilci uporabljajo \xc5\xa1e danes. V nasprotju z zahodno Nem\xc4\x8dijo pa se Nem\xc5\xa1ka demokrati\xc4\x8dna republika ni odrekla temu tipu \xc4\x8delade tako, da je po vojni za\xc4\x8dela razvijati nove modele, ki so bili v uporabi vse do zdru\xc5\xbeitve obeh Nem\xc4\x8dij. Danes Stahlhelm v protokolarne namene uporablja le \xc5\xa1e \xc4\x8dilska vojska.'